# விக்கிப்பீடியா:ஆலமரத்தடி/தொகுப்பு104

## தமிழ் இணையக் கல்விக்கழகம் ஊடாக தமிழ் விக்கிப்பீடியாவுக்கான வளர்ச்சி வாய்ப்புகள்

கடந்த சில ஆண்டுகளாகவே தமிழ் விக்கிப்பீடியா பற்றிய பொதுக்கருத்து வலுவாகும் வகையில் பல்வேறு விக்கிப்பீடியர்களும் பல்வேறு களங்களில் பங்களித்து வருகிறோம். இதன் நல்விளைவாக தமிழ் இணையக் கல்விக்கழகம் ஊடாக தமிழ் விக்கிப்பீடியாவின் வளர்ச்சிக்கு உதவும் வகையில் பெரும் வாய்ப்புகளைப் பற்றி அறிய வந்துள்ளோம். இதன் மூலம் தமிழ் விக்கிப்பீடியா பற்றிய மாநிலம் தழுவிய பரப்புரை, தமிழ் இணையப் பயிற்சி, புதிய கட்டுரைகளைத் துறை சார் அறிஞர்கள் மற்றும் ஆசிரியர்களைக் கொண்டு எழுதுவிப்பது, பல்வேறு நூல்களைக் படைப்பாக்கப் பொதுமங்கள் உரிமத்தில் பொதுவகத்தில் பதிவேற்றுவது, விக்கிப்பீடியாவுக்குப் பங்களிப்புகளை ஈர்க்கும் வண்ணம் போட்டிகளை நடத்துவது முதலிய பல்வேறு வாய்ப்புகள் உள்ளன. பன்னாட்டுத் தமிழ் விக்கிப்பீடியர்களும் இதற்கான முதற்கட்ட உரையாடலில் ஈடுபட்டு வருகிறோம். தமிழ்நாடு தழுவிய இத்திட்டத்தில் தமிழ் விக்கிப்பீடியர்கள் இயன்ற அளவு களப்பணியில் இறங்கிச் செயற்படுவதன் மூலமே திட்டத்தைப் பயனுடையதாக மாற்ற முடியும். இதற்கான தயாரிப்புப் பணிகளில் இணையம் ஊடாகவும் தங்கள் தற்போதைய இருப்பிடங்களில் இருந்தும் பங்களிக்க முடியும். திட்டம் குறித்து இன்னும் மேல் விவரங்கள் அறிய வரும்போது இன்னும் விரிவாக இங்கு பதிவு செய்கிறோம். அப்போது செய்ய வேண்டிய பணிகளுக்கு ஏற்ப தங்கள் ஆர்வத்தைப் பதிந்து திட்டத்தில் இணைந்து செயற்பட வேண்டுகிறோம். நன்றி.--இரவி (பேச்சு) 05:10, 7 சூலை 2015 (UTC)
: ஏறத்தாழ 12 ஆண்டுகளாகத் தமிழ் விக்கிப்பீடியா தொய்வில்லாமல் இயங்கி வந்திருக்கிறது. இந்தக் காலகட்டத்திலே நாம் பயிற்சிப்பட்டறைகள், கருத்தரங்குகள், ஊடக நேர்காணல்கள், பத்திரிகைக் கட்டுரைகள் போன்ற பல்வேறு வழிகளில் நமது இருப்பை இடைவிடாது வெளியுலகுக்குத் தெரியப்படுத்தி வந்துள்ளோம். இவ்வாறான செயற்பாடுகளின் வாயிலாகவும், தமிழ் விக்கியை இன்றைய நிலைக்கு வளர்த்து எடுப்பதில் நமது பயனர்கள் வழங்கிய அயராத உழைப்பின் காரணமாகவும், இன்று நம்மைச்சுற்றிப் பல நலம் விரும்பிகளையும், நம்மீது நம்பிக்கை கொண்டுள்ள பலரையும் நாம் உருவாக்கியுள்ளோம். இது ஒருபுறம் இருக்க, உலக அளவில் அறிவு உருவாக்கம், அறிவுப் பரவல் என்று பேசும்போது விக்கிப்பீடியாவையும் ஏனைய விக்கித் திட்டங்களையும் குறிப்பிடாமல் பேசமுடியாது என்ற நிலை இன்று உள்ளது. நாம் இந்தத் திட்டத்தின் பங்குதாரர்கள் என்ற அளவிலும் நம்மீது மற்றவர்களுக்குப் பெரிய எதிர்பார்ப்பு உண்டு. பொதுவாகத் தமிழ் மொழி வளர்ச்சி, சிறப்பாகத் தமிழில் அறிவுத் திரட்டல் போன்ற விடயங்கள் பற்றிச் சிந்திப்பவர்களுக்குத் தமிழ் விக்கித் திட்டங்களும் இதற்கான ஒரு சிறந்த வழியாக ஞாபகத்துக்கு வருவதை நாம் பார்க்கக்கூடியதாக உள்ளது. எனவே இந்த நிலைமையையும், இதனால் எழுகின்ற வாய்ப்புக்களையும் பயன்படுத்திக்கொண்டு தமிழ் விக்கித் திட்டங்களை நாம் அடுத்த நிலைக்கு வீறுடன் எடுத்துச்செல்ல வேண்டும். இந்த வகையில், இரவி மேலே கோடிட்டுக் காட்டிய விடயங்கள் பெரிய திருப்பு முனையாக அமையக்கூடியவை. இந்த வாய்ப்புக்களைச் சரியான முறையில் பயன்படுத்திக் கொண்டால் தமிழ் விக்கித் திட்டங்களின் வளர்ச்சி வரலாற்றில் ஒரு பெரிய பாய்ச்சலாக இவை அமையும் என்பதில் ஐயம் இல்லை. ---மயூரநாதன் (பேச்சு) 14:59, 7 சூலை 2015 (UTC)  
:விக்கிமீடியா இந்தியக் கிளை மற்றும் தமிழ் இணையக் கல்விக்கழகம் என்பவற்றினூடாக தமிழ் விக்கிப்பீடியாவுக்கு கிடைக்கும் இத்தகைய வாய்ப்புகளைப் பயனுறுதி மிக்கதாகப் பயன்படுத்த வேண்டும். முழுமையான திட்டம். செயலொழுங்கு என்பன தீர்க்கமான பின் இவைபற்றி மேலும் பேசமுடியும். தமிழ் இணையக் கல்விக்கழகம் வழங்கிய கலைக்களஞ்சியத் தொகுப்பு முதலானவற்றை ஒரு வதிவிடச் செயலரங்கு மூலம் ஒரு நாளில் காலை 8.00 மணிமுதல் பிற்பகல் 5.00 மணிவரை ஒரு முழுநேரச் செயலங்காக 10-15 பேர் ஒரே இடத்தில் இணைய வசதிகளுடன் கூடி முழுமூச்சுடன் தொகுப்பது மாதிரியான செயற்பாடுகளையும் ஒழுங்கு படுத்தலாம். செயலரங்கின் முடிவில் இத்தனை கட்டுரைகள் முடித்தோம் என்ற அடைவு நமக்குக் கிடைக்கும்.--சஞ்சீவி சிவகுமார் (பேச்சு) 03:50, 9 சூலை 2015 (UTC)  
::உரையாடலை இங்கு தொடர்வோம். அண்மைய முன்னேற்றம் குறித்த தகவலைச் சேர்த்துள்ளேன்.--இரவி (பேச்சு) 18:07, 12 சூலை 2015 (UTC)